## La Generalitat inicia la redacció del projecte per a la finalització de la CV-60 en el tram Palma de Gandia-Gandia

*** La directora general d’Infraestructures de Transport Terrestre s’ha reunit amb l’empresa adjudicatària amb motiu de l’inici dels treballs
* L’ampliació de set quilòmetres d’este tram també millorarà la connexió de Beniflà, Potries, Beniarjó, Rafelcofer, Almoines o Bellreguard**

La Vicepresidència Segona per a la Recuperació, Medi Ambient, Infraestructures i Territori ha posat en marxa els treballs de redacció del projecte d’ampliació i prolongació de la carretera CV-60 entre Palma de Gandia i Gandia, un tram clau per a completar l’eix de connexió entre l’interior de les comarques centrals i la costa.

La directora general d’Infraestructures de Transport Terrestre, María José Martínez Ruzafa, s’ha reunit amb l’equip adjudicatari encarregat d’elaborar el document tècnic que permetrà finalitzar la configuració d’esta via amb motiu de l’inici dels treballs. El projecte compta amb un pressupost de prop de 800.000 euros i un termini d’execució de 22 mesos.

L’objecte del contracte és l’elaboració dels documents tècnics necessaris per a definir les obres que permetran la duplicació de la CV-60 entre Palma de Gandia i Beniflà, així com la seua prolongació fins a la carretera nacional N-332, en el terme municipal de Gandia. Esta actuació s’emmarca en la planificació autonòmica per a millorar l’accessibilitat de diverses comarques i reforçar la seguretat i capacitat de les vies més estratègiques.

La CV-60 és actualment un dels principals corredors de la xarxa autonòmica de carreteres. Unix l’autovia A-7, a l’altura de l’Olleria, amb el sud de Beniflà, i canalitza el trànsit transversal entre municipis de l’interior i la costa, especialment cap a Gandia. A més, connecta amb l’A-7, que articula grans nuclis urbans com Ontinyent o Xàtiva.

L’ampliació prevista permetrà completar l’itinerari i reforçar la seua funció vertebradora, i amb això oferirà més capacitat, seguretat viària i millors connexions, tant amb la xarxa local com amb la xarxa d’alta capacitat.

**Actuació dividida**

La redacció del projecte que s’inicia ara comprén un poc més de set quilòmetres i travessa els termes municipals de Palma de Gandia, Beniflà, Potries, Beniarjó, Rafelcofer, Almoines, Bellreguard i Gandia. El traçat finalitza en la glorieta d’accés sud de Gandia, en l’N-332, i es desenrotllarà en dos trams.

En el primer tram, entre Palma de Gandia i Rafelcofer, es projecta la duplicació de la calçada actual pel costat nord i inclou el disseny d’un nou enllaç a diferent nivell per a connectar la CV-60 amb l’AP-7. A més, preveu la creació de dos enllaços addicionals amb la CV-680 (Beniflà i Potries) i amb la CV-683 (Beniarjó i Font d’en Carròs). La secció que en resultarà tindrà dos calçades, amb dos carrils per sentit en cada una.

Per la seua banda, en el tram dos entre Rafelcofer-Gandia es preveu una carretera de doble calçada amb dos carrils per sentit i connexions fins a l’N-332, que tancarà el corredor d’alta capacitat fins a l’entorn metropolità de Gandia.

**Noves infraestructures i millores complementàries**

El projecte preveu noves infraestructures com dos viaductes sobre els rius Vernisa i Serpis, i un altre sobre la CV-683, a més de les estructures vinculades a l’enllaç amb l’AP-7. Per a garantir la permeabilitat territorial, es projecten quatre passos inferiors que permetran la continuïtat de camins rurals, la via pecuària assagador d’Alquibla i els traçats ciclopedestres.

Així mateix, es preveu una via ciclopedestre al llarg de tota la CV-60, amb passos inferiors i passarel·les que connectaran amb la futura via verda del Serpis i amb diferents itineraris ciclopedestres de l’entorn. La reposició de camins rurals es realitzarà mitjançant vials de servici sense connexió al tronc principal de la CV-60, millorant la seguretat del trànsit.

Fecha: 26/11/2025